અમારા કાંતાઆન્ટીની એક જ શબ્દમાં ઓળખાણ આપવી હોય તો કાંતાઆન્ટી એટલે “કાંતાઆન્ટી” જ. પછી આગળ પાછળ વિશેષણના જે પૂછડાં લગાવવા હોય તે લગાવી શકાય. આન્ટી જબરા વાતોડીયા. કાંતાઆંટીના કહ્યાગરા કંથ કનકઅંકલ, બહાર તો ખૂબ વાચાળ અને ઈન્ડિયાના જાણીતા વકીલ પણ એની તાકાત કે ઓકાત નહિ કે એઓ આંટીની હાજરીમાં મોં ઉઘાડે. આન્ટીની વાત કયા વિષયથી શરૂ થાય, ક્યાં વળાંક લે અને ક્યાં પૂરી થાય એની કલ્પના કરવી એ મુશ્કેલ. એકની એક પુત્રીએ એમને અમેરિકા બોલાવેલા. કાંતાઆન્ટીએ મેરેજબ્યુરોનો બિઝનેશ શરુ કરેલો. નિવૃત્તિની પ્રવૃત્તિ અને સમાજ સેવા. શાદી ડોટ કોમ વાળા કરતાં પણ ખુબ કમાયા.